ส่อง MTLS พอร์ตสินเชื่อมีลุ้นแตะแสนล้าน! แนะซื้อเป้า 42 บาท
ส่อง MTLS พอร์ตสินเชื่อมีลุ้นแตะแสนล้าน! แนะซื้อเป้า 42 บาท
1 ก.ย. 2560

บล.ดีบีเอสฯ ระบุในบทวิเคราะห์วันนี้(1ก.ย.)ว่า บริษัท เมืองไทย ลิสซิ่ง จำกัด (มหาชน) หรือ MTLS  เติบโตแข็งแกร่ง  คาดกำไรสุทธิปี 60-61 จะขยายตัวสูงต่อที่ +58% และ +37% ตามลำดับ  หลังจาก +78% ในปี 59, +52% ในปี 58, +55% ในปี 57 ปัจจัยหนุนหลักคือการขยายสาขาราว 600 แห่งต่อปี และจะยังเดินหน้าแผนขยายต่อไปถึงปี 63 ส่งผลให้จำนวนสาขาจะเพิ่มเป็น 4 พันแห่งในสิ้นปี 63 และขนาดพอร์ตสินเชื่อมีโอกาสแตะแสนล้านบาทได้ในช่วงนั้น
สภาพคล่องการเงินดี ผู้บริหารมีแผนระดมทุนด้วยการกู้ยืมธนาคารและผ่านตลาดทุน สำหรับสถานะ D/E ratio สิ้นมิ.ย.60 อยู่ที่ 2.9 เท่า โดยเป็นหนี้ระยะสั้น : ระยะยาวที่ 50 : 50 โดยมีแนวโน้มว่า D/E จะเพิ่มขึ้นจากการขยายสินเชื่อ แต่ก็จะไม่เกินเพดาน 4.0 เท่าซึ่งเป็นเงื่อนไขของธนาคารที่ให้กู้ยืม แล้วค่อยไปลดลงหลังปี 63
โดย NPL ratio คาดว่าจะไม่เกิน 1.5% เมื่อพิจารณาจากผลิตภัณฑ์การเงินที่ดำเนินการอยู่ในปัจจุบัน ด้าน Spread ก็จะไม่น้อยกว่า 20% ในระยะต่อไปเพราะมี Economy of scales
มองหาโอกาสขยายธุรกิจในต่างประเทศด้วย โดยอาจเป็นลักษณะการร่วมทุนกับพันธมิตรธุรกิจในประเทศนั้นๆ ที่ดูอยู่จะเป็นธุรกิจสินเชื่อรถจักรยานยนต์ในเวียดนาม ซึ่งประเทศนี้มีจำนวนรถจักรยานยนต์สูงเป็น 2 เท่าของไทย แต่ขณะนี้กฎหมายและระเบียบของเวียดนามยังไม่รองรับธุรกิจนี้มากพอ จึงต้องรอไปอีกระยะหนึ่งก่อน
คงคำแนะนำซื้อ ให้ราคาพื้นฐาน 42 บาท อิงกับ PEG 1.0 เท่าของ EPS growth ปี 60-61-62 เฉลี่ย 39% ต่อปี จัดให้ MTLS เป็นหุ้นเติบโต และมีความโดดเด่นเรื่องการขยายสาขา การบริหารจัดการคุณภาพสินทรัพย์ โดยในธุรกิจสินเชื่อจำนำ บริษัทมีส่วนแบ่งการตลาดอันดับ 1 ในแง่ของพอร์ตสินเชื่อ และอันดับ 2 ในแง่ของจำนวนสาขา    